Vége! Putyin végre bejelentette a tűzszünetet - Blikk.hu
Aktuális » Külföld » Vége! Putyin végre bejelentette a tűzszünetet
Vége! Putyin végre bejelentette a tűzszünetet
2015. feb. 12. 08:12
Minszk - Befejeződött az ukrán válság rendezésével foglalkozó minszki csúcstalálkozó. A helyzet óráról órára változott, végül megszületett a megállapodás: február 15-én életbe lép a tűzszünet a donyecki és a luganszki szakadárok, valamint az ukrán hadsereg erői között.
A CNN hírtelevízió szerint számos kérdésben sikerült megállapodásra jutni az államvezetőknek. A Reuters egy dokumentumra hivatkozva azt írja, hogy a felek 48 órán belül megállapodhatnak a kelet-ukrajnai tűzszünetről.
Ekkor még folyt a tárgyalás/ fotó:Reuters
A minszki csúcstalálkozó résztvevői csütörtök reggel az orosz elnök kivételével visszatértek a tárgyalóterembe, Petro Porosenko ukrán államfő pedig újságíróknak úgy nyilatkozott, hogy "nem tud jó hírekkel szolgálni", és az orosz fél által támasztott feltételek egy része elfogadhatatlan, de van még remény a megállapodásra. Hírügynökségek néhány perccel korábban jelentették, hogy a minszki tárgyalások már véget értek, majd az immár háromoldalú (ukrán-német-francia) megbeszélések folytatásáról adtak hírt.
Aljakszandr Lukasenka fehérorosz elnök, Vlagyimir Putyin orosz elnök, Angela Merkel német kancellár, Francois Hollande francia elnök és Petro Porosenko ukrán elnök (b-j) az ukrajnai válságról rendezett csúcstalálkozón a minszki Függetlenségi Palotában - Fotó: MTI
Röviddel ezután a sajtó arról is beszámolt, a donyecki és luhanszki szakadár "népköztársaságok" vezetői elutasították a "normandiai négyek" által Minszkben kidolgozott megállapodás aláírását - jelentette csütörtökön a TASZSZ hírügynökség.
Putyin sajtótájékoztatót tart, itt jelenti be a tűzszünetet/ fotó: Reuters
A beszámoló szerint a "normandiai négyek" - az orosz, az ukrán, a francia államfő és a német kancellár "előkészítették és összehangolták" a maratoni tárgyalásokon tető alá hozott "dokumentumot", és a kontaktcsoport elé tárták, de Olekszandr Zaharcsenko, a donyecki, illetve Ihor Plotnickij, a luhanszki
"népköztársaság" vezetője elutasította a dokumentum aláírását.
Egyelőre nincsenek hitelt érdemlő jelentések arról, hogy hogy pontosan mi szerepel ebben a dokumentumban, és hogy a kelet-ukrajnai válság rendezését szolgáló végleges megállapodásról van-e szó.
Az Index információi szerint a Zerkalo Nyegyeli ukrán lapban azonban szerdán megjelent a szakadárok követelése, amely a jelenlegi helyzetben nagyon is vállalható feltételeket szabott Kijevnek a béke megteremtéséhez: a dokumentum pontjait itt találod.
Petro Porosenko urkán elnök nézi az óráját az ukrajnai válságról rendezett csúcstalálkozó szünetében/Fotó:Reuters
Csütörtök délelőtt az MTI tájékoztatása szerint Vlagyimir Putyin orosz elnök bejelentette, hogy a tárgyalási folyamat nehézségei ellenére a "normandiai négyeknek" mégis sikerült megállapodást elérniük az ukrán válság rendezését célzó legfőbb kérdésekben.
Putyin bejelentette a tűzszüneti megállapodást, február 15-én kezdődő tűzszünetben állapodtak meg Minszkben - vasárnap nulla órától, azaz szombat éjféltől lépéletbe a megállapodás.
A megállapodás szerint - közölte Putyin - a Kelet-Ukrajnában szemben álló felek vissza kell hogy vonják nehézfegyvereiket, Ukrajnának pedig alkotmányos reformot kell végrehajtania, figyelembe véve a kelet-ukrajnai lakosság jogait. Az orosz féllel megállapodtak Nagyija Szavcsenko ukrán pilótanő rövid időn belül történő szabadon engedéséről. Szavcsenko tavaly nyáron esett az oroszbarát donyec-medencei szakadárok fogságába, akik átadták őt az orosz hatóságoknak. Moszkva orosz újságírók halálában való közreműködéssel vádolta Szavcsenkót.
A német kormány sajtó- és tájékoztatási hivatala által Berlinben kiadott sajtóközlemény szerint közös nyilatkozatában Angela Merkel, Francois Hollande, Petro Porosenko és Vlagyimir Putyin "megerősíti", hogy tiszteletben tartja Ukrajna szuverenitását és területi épségét.
A német külügyminiszter, Steinmeier szerint a Minszkben elért megállapodás nem jelent áttörést az ukrajnai békéért folytatott erőfeszítésekben, hanem olyan előrelépést, amely a katonai erőszak spiráljától a politikai
megoldás irányában vezethet. Frank-Walter Steinmeier, aki részt vesz a minszki tárgyalásokon, csütörtökön úgy nyilatkozott, hogy az elért megállapodás "egyesek számára nem lesz elegendő, és mi is többet szerettünk volna". "De ez az, amiben ma éjjel az orosz és ukrán elnök meg tudott állapodni".
Putyin az újságíróknak tartott sajtótájékoztatóján elárulta: - Megállapodtunk Porosenko elnökkel arról, hogy megbízzuk (...) katonai szakértőinket, állapítsák meg mi is folyik valójában (...), és igyekezzenek kidolgozni valamiféle lépéseket az elfogadott intézkedések betartásának ellenőrzésére.
Mindeközben Magyarországon a külgazdasági és külügyminiszter csütörtökön üdvözölte a minszki tűzszüneti megállapodást, ugyanakkor úgy látja, a végrehajtás fényében lehet majd értékelni, mekkora a siker. Szijjártó Péter, miután Budapesten tárgyalt lengyel kollégájával, Grzegorz Schetynával, sajtótájékoztatójukon a minszki tárgyalásokról kiemelte: Magyarország üdvözli, hogy létrejött a megállapodás a tűzszünetről, és nagyon fontos, hogy minden megállapodás, amelyet a normandiai formátumban ülésező vezetők és a kontaktcsoport megkötött, teljesüljön. Magyarország érdeke, hogy békés megoldása legyen az ukrajnai konfliktusnak, és kizárólag a tárgyalásos úton elért rendezés elfogadható - hangsúlyozta.
A további sajtóértesülések szerint a csúcstalálkozó folyamán ötven harckocsi és más nehézfegyverek hatoltak be Oroszország felől Ukrajna területére csütörtökre virradó éjjel, miközben a minszki csúcstalálkozón az ukrajnai harcok leállításáról tárgyaltak.
Ötven harckocsi, negyven Grad, Uragan és Szmercs osztályú rakéta-sorozatvető, valamint páncélozott harcjárművek lépték át az orosz-ukrán határt az izvarinei ellenőrző pontnál", az oroszbarát szakadárok által ellenőrzött Luhanszk megyében - sorolta kijevi sajtótájékoztatóján Andrij Liszenko, a Moszkva-barát szakadárok ellen vívott ukrán hadműveletek parancsnokságának szóvivője.
Merkel és Hollande a tárgyalásra érkezik/ Fotó: Reuters
Csütörtök reggel már több mint 12 órája tárgyalt Angela Merkel német kancellár, Francois Hollande francia, Vlagyimir Putyin orosz és Petro Porosenko ukrán elnök, hogy megpróbálják előmozdítani a kelet-ukrajnai válság rendezését.
Kihúzta a széket Vlagyimir Putyin alól Aleksandr Lukasenko fehérorosz elnök:
Horror! Újabb holttestek hevernek a város közepén
Véres támadás civilek ellen Donyeckben - megdöbbentő fotók!